Baba in waakeenheid ná hy by dagsorgsentrum stikMarlo van der Westhuizen. Foto: Verskaf Bennie van der Westhuizen en Lorainne de Bruyn se babaseuntjie, Marlo, is Dinsdag na die Eugene Marais-hospitaal gehaas nadat hy by die Hasie Kalbassie-dagsorgsentrum gestik het. Van der Westhuizen het Maandag aan Maroela Media gesê die voorval het glo tydens voedingstyd plaasgevind. “Die eienaar van die sentrum het ons gebel en gesê hy het verstik. Toe ons by ongevalle kom, het Marlo mieliepitte en heel stukke kos opgebring,” het hy gesê. “Ons gee vir hom net fyn kos by die huis, so ek weet nie hoekom hy heel stukke kos opgebring het nie. Die eienaar het gesê sy het wel sy kos fyngemaak, maar dit stem nie ooreen met wat by ongevalle gebeur het nie.” Rika van den Berg, eienaar van die dagsorgsentrum, het gesê Marlo het kort nadat hy geëet het, begin huil. “Ek het hom opgetel en met hom badkamer toe gestap om sy mondjie af te vee. Op pad badkamer toe het hy skielik so agteroor getrek en styf geword in my arms en sulke snorkgeluidjies gemaak.” Lorainne de Bruyn en Marlo van der Westhuizen. Foto: Facebook Intussen is die ambulansdiens gebel en paramedici het by die dagsorgsentrum opgedaag. Van den Berg het gesê terwyl die paramedici met hom besig was, het hy weer ophou asemhaal en moes hulle weer mond-tot-mond-asemhaling toepas. Volgens Van den Berg het Marlo groente en pasta geëet wat in ŉ voedselverwerker fyngemaak is. “Hy het een keer opgebring voor die paramedici opgedaag het en weer toe hulle daar was, maar hy het net melk opgegooi. Ek het gedink hy het dalk verstik oor hy daardie geluide gemaak het, maar ek kan nie presies sê wat gebeur het nie.” Sy het die voorval as traumaties en emosioneel beskryf. “Ek was Sondagaand by hom. Sy mamma het gereël dat ek kon ingaan en hom vashou. Ek verstaan daar kan moontlik komplikasies wees omdat hy ŉ ruk sonder suurstof was, maar ek is dankbaar dat hy lewe.” Volgens Van der Westhuizen het Marlo weer stuiptrekkings in die hospitaal gekry. “Hy is nog in die waakeenheid en moes ŉ voedingsbuis kry, maar het Maandag weer begin om bottel te drink en hy lag weer.” Van der Westhuizen het gesê dit is in hierdie stadium onduidelik of Marlo breinskade opgedoen het en dokters sal hom voortdurend monitor om dit te bepaal. “Die kans op breinskade is daar omdat hy vir ŉ ruk sonder suurstof was. Daar is ook bloeding agter sy oë wat moontlik kan veroorsaak dat hy blind word.” Hy het gesê hoewel hy en Lorainne nog onseker is wat presies gebeur het, daar verdere ondersoek ingestel sal word. “Ons is baie dankbaar dat sy [Van den Berg] sy lewe gered het en ons sal nou moet wag om te sien hoeveel skade Marlo gaan oorhou.”